তিন বছর পার হওয়ার পর রাসূলে খোদা প্রকাশ্যে ইসলামের বাণী প্রচার এবং শিরক বা বহুত্ববাদের বিরুদ্ধে সংগ্রাম করার নির্দেশ পান। এ সময় মুসলমানের সংখ্যা ৪০ জন ছিল বলে জানা যায়। এদেরকে তাদের নিজ নিজ গোত্রের লোকদের কাছে ইসলামের বাণী প্রচারের দায়িত্ব দেয়া হয়। আল্লাহর রাসূল নিজে সবার আগে নিজ গোত্রের লোকদের একত্রিত করে তাদেরকে তাদের মূর্তিপূজার পরিণতি সম্পর্কে সতর্ক করে দেন। পবিত্র কুরআনে যেমনটি বলা হয়েছে: “আপনি নিকটতম আত্মীয়দেরকে সতর্ক করে দিন এবং আপনার অনুসারী মুমিনদের প্রতি সদয় হোন। যদি তারা আপনার অবাধ্যতা করে,তবে বলে দিন,তোমরা যা কর,তা থেকে আমি মুক্ত। আপনি ভরসা করুন পরাক্রমশালী,পরম দয়ালু আল্লাহর উপর। ” (সূরা শোয়ারা: আয়াত ২১৪-২১৮) এই আয়াত নাজিল হওয়ার পর রাসূলুল্লাহ (সা.) কুরাইশ বংশের শীর্ষস্থানীয় ৪৫ ব্যক্তিকে নিজ গৃহে আমন্ত্রণ জানান। সেখানে তিনি খাওয়া দাওয়া শেষ হলে আল্লাহর একত্ববাদের বাণী তুলে ধরেন। এ সময় হযরত আলী (আ.) ছাড়া আর কেউ এই বাণী গ্রহণ করেনি।